**ANEXĂ**

**la Hotărârea nr. \_\_\_\_/\_\_\_\_\_\_\_\_\_\_\_\_\_\_2022**

**a Consiliului local al municipiului Bistrița**

**DIRECŢIA DE ASISTENŢĂ SOCIALĂ BISTRIȚA**

**METODOLOGIA DE ACORDARE A TICHETELOR SOCIALE**

**Cap. I Dispoziții generale**

**Art. 1.** (1) Programul social ”Alimente și Medicamente” se întemeiază pe principiul solidarității sociale potrivit căruia comunitatea vine în sprijinul familiilor și persoanelor singure vulnerabile, care au o situație materială precară, a familiilor și persoanelor singure marginalizate social sau aflate în risc de marginalizare și excluziune socială.

(2) Programul social „Alimente și Medicamente” este o formă de sprijin comunitar, complementară celorlalte beneficii și prestații sociale acordate din bugetul de stat și constă în acordarea de tichete sociale celor mai vulnerabile categorii de persoane din municipiul Bistrița.

(3) Acest program este susținut din bugetul local al municipiului Bistrița.

(4) Tichetele sociale pentru achiziția de bunuri alimentare și medicamente însumează 200 lei anual, un număr de 20 tichete, la valoarea de 10 lei/tichet.

(5)Tichetele sociale pentru cumpărarea de bunuri alimentare și medicamente se acordă pentru anul în curs.

**Art. 2.** Prezenta metodologie stabilește procedura de acordare a tichetelor sociale pentru alimente și medicamente persoanelor singure/familiilor vulnerabile, care au o situație materială precară, a familiilor și persoanelor singure marginalizate social sau aflate în risc de marginalizare și excluziune socială, cu domiciliul în municipiului Bistrița.

**Cap. II Scopul Programului social ”Alimente și medicamente”**

**Art. 3.** Prevenirea şi combaterea marginalizării sociale a persoanelor singure/familiilor cu domiciliul pe raza municipiului Bistrița, aflate în situaţie de dificultate, care din cauze socio-economice, de sănătate şi/sau care rezultă din mediul social de viaţă, şi-au pierdut sau le-au fost limitate propriile capacităţi de integrare socială.

**Cap. III Obiectivul Programului social ”Alimente și medicamente”**

**Art. 4.** Reducerea numărului de persoane expuse riscului de sărăcie sau excluziune socială în municipiul Bistrița, prin acordarea unui sprijin financiar din bugetul local sub formă de tichete sociale, ca măsură complementară beneficiilor de asistenţă socială acordate de autorităţile administraţiei publice centrale.

**Cap. IV Beneficiarii Programului social ”Alimente și Medicamente”**

**Art. 5.** Pot fi beneficiari ai Programului social ”Alimente și Medicamente” următoarele categorii de persoane:

a) persoane cu handicap accentuat, neinstituționalizate, care nu beneficiază de alte venituri;

b) pensionari (pensionari de drept, beneficiari de pensii de invaliditate sau de urmaș, indiferent de vârstă), ale căror venituri nete lunare sunt de până la 1200 lei inclusiv;

c) persoanele cu vârsta peste 65 ani, care nu realizează nici un fel de venit.

**Cap. V Cadrul legal general**

**Art. 6.**

1. Legea nr. 292/2011 a asistenţei sociale, cu modificările şi completările ulterioare;
2. Legea nr. 17/2000 privind asistenţa socială a persoanelor vârstnice, republicată, cu modificările şi completările ulterioare;
3. Legea nr. 416/2001 privind venitul minim garantat, cu modificările şi completările ulterioare;
4. H.G. nr. 50/2011 pentru aprobarea Normelor metodologice de aplicare a prevederilor Legii nr. 416/2001 privind venitul minim garantat,cu modificările şi completările ulterioare;
5. Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare;
6. Legea nr. 116/2002 privind prevenirea şi combaterea marginalizării sociale, cu modificările şi completările ulterioare;
7. O.G. nr. 68/2003 privind serviciile sociale, cu modificările şi completările ulterioare;
8. Ordonanța de Urgență a Guvernului României nr.57/2019 privind Codul administrativ.

**Cap. V. Actele necesare în baza cărora se acordă tichetele sociale**

**Art. 7.** Pentru acordarea dreptului la prestații sociale sub formă de tichete sociale în vederea achiziţionării de produse alimentare, respectiv medicamente, fiecare persoană singură cu domiciliul în municipiul Bistrița, care se încadrează în program, depune la sediul Direcţiei de Asistenţă Socială Bistrița următoarele documente:

1. cererea și declarația pe proprie răspundere;
2. actul de identitate original și copie;

**Cap. VI. Stabilirea dreptului la prestații sociale sub formă de tichete sociale**

**Art. 8.** Formularul de cerere şi de declaraţie pe proprie răspundere se completează de către solicitant, cu informațiile privind apartenența la una din categoriile eligibile în program și veniturile realizate în luna anterioară depunerii.

**Art. 9.**  Formularele de cerere şi de declaraţie pe propria răspundere se pot depune, împreună cu actele doveditoare, în fiecare an, până în ultima zi lucrătoare a lunii februarie şi se soluţionează în ordinea depunerii acestora.

**Art. 10.** Soluţionarea cererii se face de către Direcţia de Asistenţă Socială Bistrița prin verificarea condiţiilor de eligibilitate ale solicitantului, în termen de 30 de zile de la data înregistrării.

**Art. 11.** Verificarea eligibilității se face pe baza documentelor doveditoare care însoţesc formularul de cerere şi de declaraţie pe propria răspundere, a informaţiilor ce se regăsesc în bazele de date ale Casei Județene de Pensii Bistrița-Năsăud, ale Direcției Generale de Asistență Socială si Protecția Drepturilor Copilului Bistrița-Năsăud.

**Art. 12.** În situaţia în care numărul solicitanților depăşeşte bugetul aprobat, stabilirea dreptului se face prin aplicarea criteriului legat de cuantumul pensiei, în ordinea veniturilor, de la pensia minimă la valoarea de 1200 lei inclusiv, până la acoperirea numărului total de tichete aprobate. Tichetele neridicate în termen de 30 de zile de la data comunicării vor fi redistribuite persoanelor aflate pe lista de așteptare, pentru stabilirea dreptului.

**Art. 13.** În urma verificărilor se întocmeşte un referat cu propunerea de acordare sau de respingere, care se înaintează primarului pentru emiterea proiectului de dispoziție.

**Art. 14.** Tichetele sociale se acordă o singură dată pe an, în limita sumelor aprobate cu această destinaţie în bugetul de venituri și cheltuieli al Direcției de Asistență Socială Bistrița.

**Art. 15.** (1) Dacă două sau mai multe persoane din aceeași familie se încadrează în una sau mai multe dintre categoriile de beneficiari prevăzute la art. 5, fiecare membru beneficiază de tichete sociale pentru o singură categorie de persoane defavorizate căreia îi aparţine.

(2) Dacă în aceeași familie sunt două sau mai multe persoane cu dizabilități, încadrate în grad de handicap accentuat, tichetele sociale se acordă pentru fiecare persoană încadrată în grad de handicap accentuat.

**Cap. IX. Încetarea dreptului la prestații sociale**

**Art. 16.** Dreptul la prestații sociale sub formă de tichete sociale încetează în următoarele situații:

a) la cerere;

b) decesul titularului tichetului social;

c) modificarea condițiilor de eligibilitate, după stabilirea dreptului.

**Art. 17.** Respingerea cererii sau încetarea dreptului la beneficiul social se face prin dispoziţia primarului, individuală sau colectivă, după caz, la propunerea Direcţiei de Asistenţă Socială Bistrița, în baza referatului de specialitate.

**Cap. IX.Tichetele sociale, perioada de valabilitate şi distribuirea acestora**

**Art.18.** Titularul tichetului social este persoana care se regăsește la data solicitării în una din categoriile de beneficiari prevăzute la art. 5 și îndeplinește condițiile de eligibilitate.

**Art. 19.** Tichetul social are valabilitate în anul calendaristic în care a fost emis, și cu destinația stabilită pentru acordare, respectiv alimente și medicamente.

**Art. 20.** Distribuirea tichetelor sociale se face la sediul Direcției de Asistență Socială Bistrița, respectiv în alte locații stabilite pentru acest scop, pe baza prezentării actului de identitate în original. Pentru cazuri excepționale se pot distribui și la domiciliul persoanei imobilizate.

**Art. 21.** Tichetele sociale pot fi utilizate doar pentru achiziţionarea de produse alimentare, respectiv tichetul pentru medicamente, doar pentru cumpărarea de medicamente. Este interzisă utilizarea tichetelor sociale pentru achiziţionarea de bunuri ori valorificarea acestora sub orice formă.

**Art. 22.** În cazul în care se constată una din situaţiile prevăzute la art. 21, se procedează la încetarea acordării dreptului la beneficiul social, precum şi la recuperarea de îndată a contravalorii tichetelor sociale şi cheltuielilor prilejuite de distribuirea acestora, după caz.

**Cap. X. Monitorizare şi control**

**Art.23.** Pentru verificarea celor declarate de solicitanți în formularul de cerere şi de declaraţie pe propria răspundere, respectiv situația veniturilor, Direcția de Asistență Socială Bistrița va solicita instituțiilor abilitate verificarea datelor comunicate.

**Art. 24.** În funcție de cele constatate în urma verificărilor, Direcția de Asistență Socială Bistrița întocmeşte referatele care stau la baza dispoziţiilor emise de primar privind acordarea sau încetarea dreptului la prestații sociale sub formă de tichete sociale.

**Art. 25.** În situaţia în care, în urma verificărilor, sunt identificate persoane care au primit necuvenit tichete sociale, se procedează la încetarea acordării dreptului la beneficiul social, precum şi la recuperarea de îndată a contravalorii tichetelor sociale şi cheltuielilor prilejuite de distribuirea acestora, după caz.

**Cap. XI. Responsabilităţi**

**Art. 26.** Direcţia de Asistenţă Socială Bistrița are următoarele responsabilități:

a) propune perioadele în care se depun cererile și perioadele în care se acordă tichetele sociale, cu încadrarea în sumele alocate în fiecare an pentru acest program, stabilite prin prezenta metodologie;

b) realizează achiziţia serviciilor de imprimare a tichetelor sociale şi urmăreşte derularea contractelor;

c) primeşte şi înregistrează cererile însoţite de acte doveditoare;

d) verifică, analizează și propune acordarea, respingerea, încetarea beneficiului social, după caz;

e) înaintează primarului proiectele de dispoziţie privind acordarea, încetarea beneficiului social, pe baza referatelor de specialitate;

f) efectuează verificările stabilite prin prezenta metodologie;

g) întocmeşte şi actualizează listele cu beneficiari cu datele primite în baza protocoalelor de colaborare sau a situaţiilor puse la dispoziţie de către instituţiile abilitate, în scopul verificării veridicităţii datelor declarate de solicitanţi pe propria răspundere;

h) efectuează anchete sociale ori de câte ori este nevoie;

i) arhivează toată documentaţia de distribuire a tichetelor sociale după finalizarea procesului de distribuire a tichetelor sociale conform prevederilor legislaţiei în vigoare.

**Art. 27.** Personalul direct implicat în desfăşurarea activităţilor care vizează acordarea tichetelor sociale răspunde potrivit legii pentru nerespectarea prevederilor prezentei metodologii şi a normelor legislative aplicabile în materie.

**Cap. XII Dispoziții finale**

**Art. 28.** Acordarea tichetelor sociale în cadrul Programului social ”Alimente și Medicamente” se va face în limita sumelor prevăzute cu această destinație în bugetele anuale ale Direcţiei de Asistenţă Socială Bistrița.

ooo000ooo